জঙ্গি হামলার মুখে পড়তে পারে দিল্লি। রাজধানীর বুকে রেইকি শুরু করে দিয়েছে লস্কর-ই-তৈবার পাঠানো দুই জঙ্গি। গোয়ন্দা সূত্রে এমনই খবর পয়েছে কেন্দ্রীয় স্বরাষ্ট্রমন্ত্রক। দুজানা এবং উকাশা নামে দু’জনের বিরুদ্ধে এফআইআর দায়ের করে তাদের খোঁজ শুরু করেছে দিল্লি পুলিশ। রাজধানীর কয়েকটি জনবহুল এলাকায় হামলা হতে পারে। হামলা চালানো হতে পারে কয়েকজন ভিআইপি’র উপর। এমনই খবর স্বরাষ্ট্রমন্ত্রকের কাছে। তাই রাজধানীর ১৫টি এলাকাকে চিহ্নিত করে সেই সব এলাকায় নিরাপত্তা জোরদার করা হয়েছে। দুজানা এবং উকাশা কুখ্যাত লস্কর জঙ্গি। তারা দীর্ঘ দিন ধরে জম্মু-কাশ্মীরে সক্রিয় ছিল। সেই দু’জনকেই এ বার লস্কর-ই-তৈবা দিল্লিতে পাঠিয়েছে বলে জানতে পেরেছে স্বরাষ্ট্রমন্ত্রক। দিল্লি পুলিশ সূত্রে তেমনই খবর। দুজানা এবং উকাশা দিল্লিতে রেইকি চালানোর পাশাপাশি জঙ্গি হামলার জন্য প্রয়োজনীয় প্রযুক্তিগত প্রস্তুতি এবং পরিবহণের ব্যবস্থা করছে বলে পুলিশ জানতে পেরেছে। লস্কর-ই-তৈবা’র শীর্ষ কম্যান্ডাররা নিয়মিত দুজানা ও উকাশার সঙ্গে যোগাযাগ রাখছে বলেও দিল্লি পুলিশের দায়ের করা এফআইআর-এ লেখা হয়েছে। জঙ্গি হামলা রুখতে মরিয়া হয়ে ময়দানে নেমেছে দিল্লি পুলিশ। সিআইএসএফ এবং বিমানবাহিনীর কাছ থেকে দিল্লি পুলিশ সাহায্য চেয়েছে বলে জানা গিয়েছে। সূত্রের খবর, উত্তর ভারতের বিভিন্ন এলাকায় তল্লাশি চালানো হচ্ছে দুজানা এবং উকাশার খোঁজে। তারা নুমান, জাইদি এবং খুরশিদ ছদ্মনামে ঘুরে বেড়াচ্ছে বলে গোয়ন্দাদের কাছে খবর। ‘মেল টুডে’ নামে একটি সংবাদপত্রে প্রকাশিত খবর বলছে, দিল্লিতে হামলার ছক কষেছে আইএস-ও। স্বরাষ্ট্রমন্ত্রককে উদ্ধৃত করেই সেই খবর ছেপেছে কাগজটি। ওয়ার্ল্ড ট্রেড সেন্টারের জোড়া টাওয়ারে যে ভাবে হামলা হয়েছিল, অনেকটা সে ভাবেই আইএস হামলা চালানোর ছক কষেছে বলে নাকি আশঙ্কা। তবে সাধারণ বিমানের পরিবর্তে ড্রোন নিয়েও হামলা হতে পারে। তাই দিল্লির আকাশসীমায় নজরদারি কঠোর করা হয়েছে। স্বরাষ্ট্রমন্ত্রকের নির্দেশ, রাজধানীর আকাশে সন্দেহজনক কিছু উড়তে দেখলেই তৎক্ষণাৎ গুলি করে নামাতে হবে।